
PËR DISA NDRYSHIME DHE SHTESA NË LIGJIN NR. 10 304, DATË 15.7.2010, 
“PËR SEKTORIN MINERAR NË REPUBLIKËN E SHQIPËRISË”, I NDRYSHUAR

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 10 304, datë 15.7.2010, “Për sektorin minerar në Republikën e Shqipërisë”, të ndryshuar, bëhen këto ndryshime dhe shtesa:

Neni 1

Kudo në ligj fjala “karrierë” zëvendësohet me fjalët “minierë sipërfaqësore”.

Neni 2

Pika 4 e nenit 2 ndryshohet si më poshtë:
“4. “Mineral” është çdo substancë e dobishme, që ndodhet në trajtë natyrore, mbi ose nën sipërfaqen e tokës, në ujë ose nën ujë, e formuar prej proceseve gjeologjike dhe që plotëson kushtet për përdorim në degë të ndryshme të ekonomisë, duke përjashtuar naftën, që është në gjendje të lëngët, gazin natyror, që është në gjendje të gaztë dhe ujërat.”.

Neni 3

Shkronja “a” e pikës 3 të nenit 9 shfuqizohet.

Neni 4

Fjalia e dytë e pikës 5 të nenit 15 ndryshohet si më poshtë: 
“Brenda 10 ditëve nga miratimi i lejes, zotëruesi i saj aplikon pranë ministrisë përgjegjëse për pyjet për heqjen nga fondi pyjor/kullosor të zonës së lejuar të shfrytëzimit, të miratuar sipas legjislacionit në fuqi për pyjet dhe kullotat.”. 

Neni 5

Në nenin 18 bëhen këto ndryshime dhe shtesa: 
1. Në pikën 2 fjala “pushimit” zëvendësohet me fjalën “ndërprerjes”.
2. Pas pikës 2 shtohet pika 2/1 me këtë përmbajtje:
“2/1. Njoftimi i pezullimit, sipas shkronjës “dh” të pikës 1 të këtij neni miratohet nga ministri për një afat jo më të gjatë se 2 (dy) vjet. 
Në tri vitet e para të ushtrimit të veprimtarisë minerare, zotëruesi i lejes minerare nuk mund të paraqesë kërkesë për pezullim të përkohshëm.
Procedurat dhe rregullat për shkaqet dhe mënyrën e njoftimit për pezullim nga ana e zotëruesit të lejes miratohen nga ministri në bashkërendim me strukturat përgjegjëse për veprimtarinë minerare.”. 

Neni 6

Fjalia e dytë e pikës 10 të nenit 24 ndryshohet si më poshtë: 
“Brenda 10 ditëve nga miratimi i lejes, zotëruesi i saj aplikon pranë ministrisë përgjegjëse për pyjet për heqjen nga fondi pyjor/kullosor të zonës së lejuar të shfrytëzimit, të miratuar sipas legjislacionit në fuqi për pyjet dhe kullotat. Veprimtaria në minierat sipërfaqësore lejohet referuar përcaktimeve të legjislacionit përkatës për pyjet dhe kullotat.”.

Neni 7

Në nenin 25 bëhen ndryshimet dhe shtesat e mëposhtme:
1. Në paragrafin e fundit të nenit 25 fjala “pushimit” zëvendësohet me fjalën “ndërprerjes”.
2. Pas fjalisë së fundit shtohen fjalitë me këtë përmbajtje:
“Njoftimi i pezullimit, sipas shkronjës “dh” të këtij neni, miratohet nga ministri për një afat jo më të gjatë se 2 vjet.
Në tri vitet e para të ushtrimit të veprimtarisë minerare, zotëruesi i lejes minerare nuk mund të paraqesë kërkesë për pezullim të përkohshëm.
Procedurat dhe rregullat për shkaqet dhe mënyrën e njoftimit për pezullim nga ana e zotëruesit të lejes miratohen nga ministri në bashkërendim me strukturat përgjegjëse për veprimtarinë minerare.”.

Neni 8

Pika 5 e nenit 31 ndryshohet si më poshtë:
“5. Vlera e garancisë financiare për zbatimin e planit të rehabilitimit përfundimtar të mjedisit, e cila përditësohet çdo 2 vjet, referuar çmimeve të tregut ose të indeksuara, paraqitet së bashku me planin vjetor të veprimtarisë minerare dhe paguhet çdo vit pas vlerësimit nga struktura përgjegjëse.
Metodologjia për përditësimin e vlerave të garancive financiare miratohet nga ministri në bashkërendim me ministrin përgjegjës për mjedisin.”.

Neni 9

Në pikën 11 të nenit 36 fjala “tremujore” zëvendësohet me fjalën “gjashtëmujore”.

Neni 10

Pika 5 e nenit 37 ndryshohet si më poshtë: 
“5. Në rastet kur zotëruesi i lejes minerare braktis zonën e lejes minerare pa njoftim, nuk nis zbatimin e planit të rehabilitimit apo nuk përfundon zbatimin e plotë të planit të rehabilitimit brenda afatit të përcaktuar në pikën 3 të këtij neni, vlera e plotë e garancisë së rehabilitimit të mjedisit kalon në favor të shtetit. Në këto raste rehabilitimi kryhet nga subjekte të specializuara, të përzgjedhura nga struktura përgjegjëse sipas procedurave të prokurimit në përputhje me legjislacionin në fuqi. Shpenzimet përballohen me fondet e garancisë financiare.”. 

Neni 11

Në nenin 38 pas pikës 9 shtohet pika 10 me këtë përmbajtje:
“10. Mbetjet minerare në vendet e depozitimit të mineraleve metalore do të ruhen nga ana e subjektit dhe do të trajtohen si stok, shoqëruar me dokumentacionin përkatës teknik dhe financiar, me treguesit sasiorë, cilësorë dhe financiarë.”.

Neni 12

Në pikën 1 të nenit 44 pas fjalëve “kadastra minerare” shtohen fjalët “e krijuar nga heqja e sipërfaqes nga fondi pyjor e kullosor, pas pajisjes me leje minerare”. 



Neni 13

Në nenin 45 bëhen këto ndryshime dhe shtesa: 
1. Shkronja “e” e pikës 1 ndryshohet si më poshtë:
“e) shkelja e dispozitave të neneve 13, pika 13; 18, pika 1, shkronja “ë”; 20, pika 1, shkronja “c”, dhe 25, shkronja “ë”, të këtij ligji, me gjobë 300 000 (treqind mijë) lekë për çdo shkelje:”. 
2. Pas pikës 7 shtohet pika 8 me këtë përmbajtje: 
“8. Të ardhurat nga gjobat për shkeljet e përcaktuara nga ky ligj i kalojnë në masën 60 për qind strukturës që ka verifikuar shkeljen, me qëllim përmirësimin e shërbimit, në zbatim të këtij ligji, kurse 40 për qind i kalojnë shtetit.”.

[bookmark: _GoBack]Neni 14

Shkronja “c” e pikës 1 të nenit 47 ndryshohet si më poshtë:
“c) Zotëruesi i lejes minerare pezullon ose ndërpret veprimtarinë minerare pa miratimin e ministrisë.”.

Neni 15

Ky ligj hyn në fuqi 15 ditë pas botimit në Fletoren Zyrtare. 

Miratuar në datën 4.12.2025.

Shpallur me dekretin nr. 502, datë 23.12.2025, të Presidentit të Republikës së Shqipërisë, Bajram Begaj.

